ທ່ານເລຂາທິການໃຫຍ່ ຫງວຽນຟູ໋ຈ້ອງ ແລະ ທ່ານ ເລຂາທິການໃຫຍ່ ຈີນສືຈີນຜີງ
ເນື່ອງໃນໂອກາດການຢ້ຽມຢາມ ສປ ຈີນ ຢ່າງເປັນທາງການ ແຕ່ວັນທີ 12-15/1/2017 ຂອງທ່ານເລຂາທິການໃຫຍ່ ຄະນະບໍລິຫານງານສູນກາງພັກກອມມູນິດ ຫວຽດນາມ ຫງວຽນຟູ໋ຈ້ອງ ຕາມຄຳເຊີນຂອງທ່ານ ເລຂາທິການໃຫຍ່, ປະທານປະເທດ ຈີນສືຈີນຜີງ, ສອງຝ່າຍໄດ້ອອກແຈ້ງການຮ່ວມ. ໃນນັ້ນຊີ້ແຈ້ງວ່າ: ສອງຝ່າຍຢັ້ງຢືນ ຫວຽດນາມ ແລະ ຈີນ ຈະສືບຕໍ່ຍືດໝັ້ນທິດນຳທີ່ວ່າ “ເປັນບ້ານໃກ້ເຮືອນຄຽງມິດຕະພາບ, ຮ່ວມມືຮອບດ້ານ, ສະຖຽນລະພາບຍາວນານ, ມຸ່ງໄປເຖິງອະນາຄົດ“ ແລະ ຈິດໃຈ “ເປັນບ້ານໃກ້ເຮືອນຄຽງທີ່ດີ, ເປັນເພື່ອນມິດທີ່ດີ, ເປັນສະຫາຍທີ່ດີ, ເປັນຄູ່ຮ່ວມມືທີ່ດີ“; ສອງຝ່າຍຍືດໝັ້ນເຄົາລົບເຊິ່ງກັນ ແລະ ກັນ, ເພີ່ມທະວີການແລກແປ່ຽນຍຸດທະສາດ, ເພີ່ມທະວີຄວາມໄວ້ເນື້ອເຊື່ອໃຈດ້ານການເມືອງ, ແກ້ໄຂຄວາມບໍ່ພໍໃຈຢ່າງສົມເຫດສົມຜົນ, ເຮັດໃຫ້ການຮ່ວມມືຕ່າງຝ່າຍຕ່າງມີຜົນປະໂຫຍດມີຄວາມເລິກເຊິ່ງຕື່ມອີກ. ຊຸກຍູ້ການພົວພັນຄູ່ຮ່ວມມືຍຸດທະສາດຮອບດ້ານ ຫວຽດນາມ - ຈີນ ພັດທະນາຢ່າງຕໍ່ເນື່ອງ ນຳມາເຊິ່ງຜົນປະໂຫຍດຫຼາຍກວ່າໃຫ້ສອງປະເທດ ແລະ ປະຊາຊົນສອງປະເທດ, ມີການປະກອບສ່ວນໃຫຍ່ຫຼວງກວ່າອີກໃຫ້ແກ່ການຊຸກຍູ້ສັນຕິພາບ, ສະຖຽນລະພາບ ແລະ ຄວາມວັດທະນາຖາວອນຂອງພາກພື້ນ ແລະ ໂລກ.
ສອງຝ່າຍເຫັນດີຈະສືບຕໍ່ຜ່ານບັນດາຮູບການຄືຢ້ຽນຢາມສອງຝ່າຍ, ຈັດສົ່ງທູດພິເສດ, ໂທລະສັບສາຍດ່ວນ, ການພົບປະປະຈຳປີ, ຮັກສາ ແລະ ເພີ່ມທະວີມູນເຊື້ອອັນດີງາມ, ແລກປ່ຽນຄະນະຜູ້ແທນຂັ້ນສູງ ຫວຽດນາມ - ຈີນ, ແລກປ່ຽນຄວາມເຫັນກ່ຽວກັບບັນດາບັນຫາສຳຄັນຍິ່ງໃນການພົວພັນລະຫວ່າງສອງພັກ, ສອງລັດ ແລະ ສະພາບການສາກົນ, ພາກພື້ນ ແລະ ຊີ້ນຳການພົວພັນ ຫວຽດນາມ - ຈີນ ໃຫ້ພັດທະນາຢ່າງບໍ່ຢຸດຢັ້ງໃນໄລຍະໃໝ່.
ສອງຝ່າຍຖືວ່າ ຫວຽດນາມ ແລະ ຈີນ ພວມຢູ່ໃນໄລຍະພັດທະນາເສດຖະກິດ - ສັງຄົມ, ການພັດທະນາຂອງປະເທດນີ້ ແມ່ນກາລະໂອກາດຂອງປະເທດອື່ນ, ຄວນເສີມຂະຫຍາຍບົດບາດປະສານງານສັງລວມຂອງບັນດາກົນໄກພົບປະແລກປ່ຽນ, ການຮ່ວມມືລະຫວ່າງສອງພັກ, ສອງລັດໃຫ້ເປັນຢ່າງດີ, ສຸມໃສ່ຊຸກຍູ້ຍົກສູງປະສິດທິຜົນການຮ່ວມມືໃນຂົງເຂດຕ່າງໆ; ເພີ່ມທະວີການຮ່ວມມືທາງດ້ານເສດຖະກິດການຄ້າ; ຊຸກຍູ້ການພົບປະແລກປ່ຽນ, ຄວາມສະໜິດຕິດພັນລະຫວ່າງປະຊາຊົນສອງປະເທດ; ເສີມຂະຫຍາຍບົດບາດຂອງກົນໄກກຳມາທິການຮ່ວມມືກ່ຽວກັບຊາຍແດນທາງບົກ ຫວຽດນາມ - ຈີນ ແລະ ຄະນະກຳມະການຮ່ວມມືຄຸ້ມຄອງດ່ານຊາຍແດນທາງບົກ ຫວຽດນາມ - ຈີນ…
ສອງຝ່າຍແລກປ່ຽນຢ່າງກົງໄປກົງມາ, ຈິງໃຈ ກ່ຽວກັບບັນຫາບົນທະເລ; ເນັ້ນໜັກຄວາມປະຕິບັດຄວາມຮັບຮູ້ລວມທີ່ສຳຄັນ ເຊິ່ງການນຳສອງພັກ, ສອງລັດບັນລຸໄດ້ ແລະ “ຕົກລົງກ່ຽວກັບບັນດາຫຼັກການພື້ນຖານເພື່ອຊີ້ນຳແກ້ໄຂບັນຫາບົນທະເລ ຫວຽດນາມ - ຈີນ“; ຍືດໝັ້ນຜ່ານການເຈລະຈາມິດຕະພາບ, ຊອກຫາມາດຕະການແກ້ໄຂທີ່ເປັນພື້ນຖານ ແລະ ຍາວນານ ເຊິ່ງທັງສອງຝ່າຍສາມາດຮັບຮອງໄດ້.
ທັງສອງຝ່າຍເຫັນດີເປັນເອກະສັນ ສືບຕໍ່ປະຕິບັດ “ຖະແຫຼງການກ່ຽວກັບການປະພຶດຂອງບັນດາຝ່າຍຢູ່ທະເລຕາເວັນອອກ (DOC)“ຢ່າງຮອບດ້ານ ແລະ ມີປະສິດທິຜົນ, ສ້າງ “ກົດແຫ່ງການປະພຶດຢູ່ທະເລຕາເວັນອອກ (COC)”; ຄວບຄຸມຄວາມບໍ່ລົງລອຍກັນບົນທະເລໃຫ້ດີ, ບໍ່ໄດ້ມີການກະທຳທີ່ພາໃຫ້ສະພາບມີຄວາມສັບສົນຂຶ້ນຕື່ມ, ຮັກສາສັນຕິພາບ, ສະຖຽນລະພາບຢູ່ທະເລຕາເວັນອອກ.
ສອງຝ່າຍເຫັນດີເປັນເອກະສັນ ສືບຕໍ່ເພີ່ມທະວີການປະສານງານ ແລະ ສົມທົບກັນຢູ່ເວທີປາໄສສອງຝ່າຍ, ຫຼາຍຝ່າຍ; ພ້ອມກັນຮັກສາສັນຕິພາບ, ສະຖຽນລະພາບ ແລະ ຄວາມວັດທະນາຖາວອນຂອງພາກພື້ນ ແລະ ໂລກ
(ແຫຼ່ງຄັດຈາກ VOV)